Da columnas enfin brevs d'amur
L'istorgia da l'onda Emma d'Andrea Rassel è stada nominada per il premi 
Term Bel 2005

Dad Andrea Rassel

(sb) L'onn passà ha Andrea Rassel fatg part da la giuria dal premi Term Bel. Quest onn è el stà da l'autra vart ed ha prelegì ses text nominà «Onda Emma». Igl è l'istorgia nua ch'in buob raquinta da las visitas tar sia onda Emma ch'el odiescha per differents motivs. L'Emma è in stereotip che mintgin po entupar. Il text na saja insumma betg autobiografic, di Andrea Rassel e raquinta da sia vaira onda che abitescha a Surrein e saja ina dunna fitg simpatica ch'el haja gugent. Andrea Rassel abitescha a Ziran, el è maridà e sa legra da vegnir bab l'entschatta mars. Igl um da 33 onns è collavuratur da la Lia rumantscha. El scriva mintga di, che quai saja per motivs da lavur ubain auters. Durant ses temp da studi ha el scrit gieus auditivs fitg curts. El scriva per divers organs d'uniuns e publitgescha en gasettas eav. Als lecturs da La Quotidiana è Rassel enconuschent pervi da sias columnas. Il pled scrit dovra el dentant er per salidar amis cun cartas postalas u per communitgar via sms. Mo Rassel s'auda er tranter quels paucs umens ch'expriman anc lur sentiments cun scriver brevs d'amur.

Preschentar ses text è pli lev che seser en la giuria
Da seser l'onn passà en la giuria dal premi Term Bel saja stà bler pli grev che da preschentar quest onn l'agen text. Sch'insatgi sa mettia a disposiziun per ina tala giuria stuessi quel ademplir tschertas premissas, ha Rassel fatg da savair. Quai sajan per exempel cumpetenzas sin il champ da l'analisa litterara, enconuschientschas da la litteratura mundiala u almain da la litteratura europeana. Vinavant duessan talas persunas avair legì ina gronda part da la litteratura rumantscha e pudair sa preschentar bain avant in public.
Andrea Rassel ha studegià litteratura englaisa e tudestga e di ch'il public d'astgia uschia spetgar ch'el disponia d'ina part da quellas cumpetenzas. Sco candidat per il premi Term Bel è el stà a Domat cun ses text, ha prelegì quel e spetgà las reacziuns. «Jau na sun betg in scriptur, las spetgas envers mes text n'èn betg fitg autas e jau pos far mes experiment.» El haja gì plaschair che ses text ha dà da discussiunar, ì na dettia nagut pli lungurus ch'in text che chattia sulet adherents u sulet adversaris.

Onda Emma
La chasa da mia onda Emma savurava da mieurs mortas e da matta veglia. Jau avev nov onns ed odiava dad ir a passentar cun ella mes dus dis da visitas obligatoris mintg'auter mais. Mes geniturs eran dentant persvadids ch'onda Emma haja ina bun'influenza sin mes svilup linguistic. Ella discurriva adina be franzos cun mai, e quai «le bon français» e betg quest patua, che la parentella dal Giura baterlava. Dapi questas visitas è il linguatg, che signifitgescha per blers l'ideal per exprimer sentiments d'amur, restà collià per mai cun l'autonegaziun extrema ch'Emma viveva di per di. Ella viveva ina vita senza desideris charnals, senza beglia e senza larmas. In vair spiert classicistic en il stil da Corneille.
Jau na ma regord da la chasa e da l'iert insumma betg da cler di e cun in sulegl bainvulent che avess stgatschà il grisch predominant. Emma tgirava sezza ses iert da dudesch meters quadrat, circundà cun mirs da quadrels grisch stgirs. Flurs na devi naginas, quellas fetschian memia gronda lavur e corrumpian cun lur bellezza vana; dentant glischavan en il mez stgir da l'iert feglia-crap, fletga ed autras plantas verdas umidas. La chasa n'era ni veglia ni nova. Ina da questas fabricaziuns insignifitgantas dals onns 60, planisada d'in architect senza inschign, fantasia, talent e curaschi. Mi'onda era dal tuttafatg conscienta da la maltgiertadad da ses dachasa, ma viveva cun quest fatg sco sch'i fiss la puniziun gista e meritada per in putgà sgarschaivel da ses passà.
La mobiglia en chasa era veglia, da qualitad mediocra ed en mes egls fitg maltgierta e lissa. Las pultrunas ed il canapé da colur brina eran isads e purtavan l'odur da las notgs solitarias ch'Emma passentava cun leger ses cudeschs vegls plegads en vatgetta. Tut las chazzolas sclerivan be cun ina forza da 25 watts e devan a la stiva fraida in'atmosfera sombra e greva.
Betg in sulet maletg sa chattava vi da las paraids. Il sulet ornament eran in chalender, che citava la Bibla mintga di, e las retschas da cudeschs cun lur dies isads e smugliads.
Emma sa vestgiva cun la mondura da matta veglia. Colurs d'atun, brin moderà, siena, umbra e mellen pallid, las faudas fatgas cun il fier devan in'autoritad severa perfin a la blusa. Mia onda savurava adina in pau d'aschin, sco sch'ella na vegniss mai or en l'aria ed avess surpiglià la stitgaglia da sia chasa u forsa ch'igl era cuntrari, forsa ch'ella aveva surpurtà si'odur a la chasa.
Ella cuschinava tut auter che Hanny, la persuna da tgira che mia mamma aveva engaschà per nus uffants. La spargnusadad d'Emma sa manifestava per mai en la lieunga fraida ch'ella serviva cun gronda preferientscha a tut las autras tratgas sin tagliers sgarschaivels che mussavan purtrets da giattels, che jau pudev identifitgar svelt sco kitsch infernal.
Jau ma regord anc bain dal sentiment d'indispostadad che cumpareva immediatamain, cura che la lieunga fraida vegniva en contact cun mia atgna lieunga. Anc trais onns suenter a chaschun da mes emprim bitsch cun lieunga, disturbavan maletgs da la lieunga-vadè sin il taglier da giattels, mias sensaziuns excitantas. La matta blonda en mes bratschs aveva quatter onns dapli che jau e be rieva da mias vungas.
Emma era extremamain reservada e na scheva il pli gugent insumma nagut. Mes svilup linguistic stagnava ed jau hai emprendì d'enconuscher la relativitad dal temp a la dira. Mes vegl ami Theo m'aveva ditg che temp saja la chaussa la pli preziusa, da la quala in uman possia disponer. Jau hai pers plirs stgazis trojanics en las uras cun mia onda Emma. Mia suletta consolaziun era ch'Emma na sa sentiva betg zic meglier che jau.
L'odi in per l'auter creschiva da visita a visita. Jau la tentava cun in rusari da dumondas nunsignifitgantas ch'ella stueva mintgamai respunder minuziusamain, be per vegnir confruntada cun la proxima. Ella ma torturava cun tés sbuglientads, biscuits antics e sco puniziun maximala ma spetgava adina la lieunga fraida e steria. Nus ans chatschavan adina pli spert a sanester enturn ils tschertgels da l'enfiern.
Emma visitava mes siemis da di e da notg. Cun ina omnipreschientscha sgarschaivla cumenzava ella a dominar mia vita. Ses odi da plaschairs e da divertiments ma schirentava pli e pli. La suletta fugia da questa oppressiun era la cunterattatga. En maletgs pli e pli sanguinus la laschava jau patir. Emma bittada en l'aua cun in crap rentà vi da las chommas, Emma cun struvas enturn ils poleschs, Emma en in concert da jodladers, Emma cuschinada en in pariel.
In di ha mia mamma ditg che jau possia ir a visitar Emma in'entira fin d'emna. Jau hai empruvà tut. Jau hai rugà, fracassà, argumentà, furià, cridà, simulà fevra, mal il chau, epilepsia ed in'attatga dal cor. Tut n'ha purtà nagut.
Laschond enavos tut la speranza sun jau entrà da l'isch-chasa ed hai chattà Emma sper stgala. En il maun in exemplar da las poesias d'Emily Dickinson, ils chavels en undas miaivlas enturn fatscha sco tar ina mattetta casta, la rassa stuschada ensi ch'ins veseva la schanuglia radunda, egls e culiez ruts.
Ils sentiments da levgiament, maschadà immediatamain cun la nauscha conscienza, èn restads.